# Predsjednik Vlade Crne Gore Duško Marković

### Obraćanje povodom desetogodišnjice Medrese „Mehmed Fatih“, Tuzi

### Podgorica, 10. april 2018.

Dragi učenici, roditelji i gosti,

Uvaženi nastavnici i zaposleni u Medresi „Mehmed Fatih” u Tuzima,

Cijenjeni reise Islamske zajednice, gospodine Fejziću,

Kvalitetno obrazovanje je jedan od najvažnijih činilaca sveukupnog napretka našeg društva, demokratskog i ekonomskog. Vlada godinama unazad posvećeno projektuje obrazovni sistem koji će svakom učeniku i studentu omogućiti sticanje znanja neophodnih za uspjeh u profesionalnoj karijeri.

Ali ne zadržavamo se samo na zadatku lične afirmacije pojedinca – već želimo da znanja i dometi naših mladih budu snažan oslonac crnogorskom društvu u vremenu koje je pred nama.

Razvijena svijest o multikonfesionalnom karakteru Crne Gore predstavlja prednost za upoznavanje njene kulture, istorije i tradicije. Nema bolje pripreme za život u društvu bogatom različitostima od kvalitetnog obrazovanja, koje je i najbolja garancija poštovanja drugog i drugačijeg u svojoj zajednici.

A potvrda da je Crna Gora zemlja izgrađene demokratije i savremenog obrazovnog sistema, jeste i postojanje Medrese u Tuzima.

Ova škola već punu deceniju svoju obrazovno-vaspitnu misiju realizuje u skladu sa savremenim politikama i standardima u oblasti obrazovanja. Njen program ima istovjetnu važnost kao i javno važeći obrazovni program opšte gimnazije u Crnoj Gori, a Medresine diplome punovažne su u našem sistemu.

Ali ne samo zakonska punovažnost, nego i njeno suštinsko ustrojstvo, ukazuju da u Medresi naši mladi stiču znanja o svojoj vjeri i religiji, crnogorskoj kulturi i tradiciji, ali i šire i svestranije obrazovanje o istoriji, filosofiji, književnosti, umjetnosti.

Uvažavajući upravo ove činjenice, Vlada je prije nepunih mjesec dana prihvatila finansiranje Medrese „Mehmed Fatih“ u iznosu od pola miliona eura za 2018. godinu. A tako će biti i ubuduće!

Dragi prijatelji,

Dozvolite da podsjetim da tradicija dobrih odnosa naše Države i Islamske konfesije datira još iz 19. vijeka, a potvrđena je i Ustavom za Knjaževinu Crnu Goru iz 1905. godine.

Pored toga, još 2012. godine, kao rijedak primjer u regionu i šire, potpisan je Ugovor o uređenju odnosa od zajedničkog interesa između Vlade i Islamske zajednice u Crnoj Gori.

Dakle, tradicionalno i pažljivo njegujemo odnose sa Islamskom zajednicom, a njeni vjernici i privrženici uzvraćaju dobru Crne Gore. Prilika je da i večeras ukažem na značajan doprinos bošnjačko-muslimanskog, i svih manjinskih naroda, u obnovi državne nezavisnosti Crne Gore.

Sklad i povjerenje o kojem govorim je vrijednost kojom se ponosimo, i koja predstavlja čvrst oslonac građanske i prosperitetne Države. Crna Gora je zrelo društvo, spremno da čuva i afirmiše različitosti, i kod svih nas duboko je ugrađen osjećaj da vjerske, etničke i kulturne raznolikosti obogaćuju građansko biće naše Države. I to smo jasno pokazali u teškom vremenu ratova i stradanja u našem najbližem okruženju, kad smo sačuvali i Crnu Goru, ali i jedni druge!

Upravo zbog toga je naša zemlja tu gdje jeste: globalno – u društvu najmoćnijih država današnjice, a regionalno – lider u demokratiji i evropskim integracijama, i najbrže rastuća ekonomija na Zapadnom Balkanu.

Poštovani maturanti,

Obrazovanje koje vam je omogućila Država i znanje koje su vam prenijeli vaši profesori, daće vam mudrost da čuvate i afirmišete vrijednosti o kojima sam govorio.

To je obaveza i zadatak koji vas očekuje u stvarnom svijetu, van školskih klupa. Vaše vrijeme tek dolazi, i ono će jednog dana ići na sud ispravnosti, kao što je to danas slučaj sa djelima moje, i generacije vaših roditelja.

A mi smo vam obezbijedili Državu, kao neprikosnovenog garanta da ćete uvijek biti svoji na svome, i uvijek imati kuću, da joj se vraćate i da je nadgrađujete.

Izazovi koji su pred vama zasigurno nijesu manji od onih koje ste imali tokom školovanja. Upoznajući do u detalje svoju religiju, već sjutra ćete bolje razumjeti i poštovati druge religije, nacije i kulture. A to je jednako vaša dužnost koliko i privilegija.

U to ime još jednom vam čestitam diplome, i želim mnoštvo profesionalnih i ličnih uspjeha.